
CURTEA EUROPEANĂ A DREPTURILOR OMULUI


SECȚIA A PATRA
DECIZIE
Cererea nr. 18492/14
Nicolae-Corneliu DIACONIŢĂ
împotriva României
[bookmark: _GoBack]Curtea Europeană a Drepturilor Omului (Secția a patra) reunită la 5 septembrie 2017 într-o cameră compusă din: Paulo Pinto de Albuquerque, președinte, Egidijus Kūris, Iulia Motoc, judecători, și Andrea Tamietti, grefier adjunct de secție,
având în vedere cererea sus-menționată introdusă la 27 noiembrie 2013,
având în vedere declarațiile formale de acceptare a unei soluționări pe cale amiabilă a cauzei,
după ce a deliberat în acest sens, pronunță următoarea decizie:
ÎN FAPT ȘI PROCEDURA
1.  Reclamantul, domnul Nicolae-Corneliu Diaconiţă, este resortisant român, s-a născut în 1952 și are domiciliul în Târgoviște. A fost reprezentat în fața Curții de D. Hatneanu, avocat în București.
2.  Guvernul român („Guvernul”) a fost reprezentat de agentul guvernamental, doamna C. Brumar, din cadrul Ministerului Afacerilor Externe.
3.  Invocând art. 6 din Convenție, reclamantul se plânge că nu a beneficiat de un proces echitabil întrucât instanțele de apel l-au condamnat fără a administra în mod direct probele care au condus la pronunțarea achitării sale în primă instanță.
4.  La 24 martie și 30 iunie 2017, Curtea a primit declarațiile de acceptare a unei soluționări pe cale amiabilă, semnate de părți. Prin aceste declarații, Guvernul s-a angajat să îi plătească reclamantului suma de 2 400 (două mii patru sute) euro, plus orice sumă ce poate fi datorată cu titlu de impozit de către reclamant, iar acesta din urmă a renunțat la orice altă pretenție împotriva României în legătură cu faptele aflate la originea cererii sale. Respectiva sumă, care va acoperi toate prejudiciile, va fi convertită în moneda statului pârât la cursul de schimb aplicabil la data plății. Aceasta va fi plătită în termen de trei luni de la data notificării deciziei Curții. În caz de neplată în termenul stabilit, Guvernul se obligă să plătească, de la expirarea termenului menționat și până la momentul plății efective a sumei respective, o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, majorată cu trei puncte procentuale. Această plată va reprezenta soluționarea definitivă a cauzei.
ÎN DREPT
5.  Curtea ia act de soluționarea pe cale amiabilă la care au ajuns pârțile. Aceasta consideră că soluționarea rezultă din respectarea drepturilor omului, astfel cum sunt recunoscute prin Convenție și protocoalele sale și nu constată, de altfel, niciun motiv care să justifice continuarea examinării cererii. În consecință, este necesară scoaterea cauzei de pe rol.
Pentru aceste motive, în unanimitate, CURTEA
Decide să scoată cauza de pe rol, în temeiul art. 39 din Convenție.

Redactată în limba franceză, apoi comunicată în scris, la 28 septembrie 2017.

